ໃນຕອນບ່າຍ ຂອງວັນທີ: 30 ຕຸລາ 2017 ຢູ່ທີ່ ສໍານັກງານໃຫ່ຍ ບໍລິສັດລັດ ວິສາຫະກິດ ລາວ ໂທລະຄົມມະນາຄົມ ນະຄອນຫຼວງວຽງຈັນ ໄດ້ມີພິທີເຊັນສັນຍາ ວ່າດ້ວຍການແຕ່ງຕັ້ງທີ່ປຶກສາທາງດ້ານການເງິນ ແລະ ທີ່ປຶກສາທາງດ້ານກົດໝາຍເພື່ອກະກຽມວຽກງານການອອກຈໍາໜ່າຍຮຸ້ນສາມັນເພີ່ມທຶນຕໍ່ມວນຊົນຄັ້ງທໍາອິດ (IPO) ລະຫວ່າງ ບໍລິສັດລັດ ວິສາຫະກິດ ລາວ ໂທລະຄົມມະນາຄົມ ກັບ ບໍລິສັດຫຼັກຊັບ ລາວ-ຈີນ ຈໍາກັດ ແລະ ບໍລິສັດ ລາວລໍ້ ແອນ ຄອນເຊົາແທນຊີ ກຣຸບ ຈໍາກັດ, ໂດຍການເຂົ້າຮ່ວມເປັນປະທານຂອງ ທ່ານ ທອງໃສ ຊານໄຊຍະ ຮອງລັດຖະມົນຕີ ກະຊວງ ໄປສະນີ ໂທລະຄົມມະນາຄົມ ແລະ ການສື່ສານ ທັງເປັນ ຫົວໜ້າຄະນະກະກຽມຫັນ ບໍລິສັດລັດ ວິສາຫະກິດ ລາວ ໂທລະຄົມມະນາຄົມ ເປັນມະຫາຊົນ ແລະ ຈົດທະບຽນໃນຕະຫຼາດຫຼັກຊັບລາວ, ເຂົ້າຮ່ວມໃນພິທີ ມີ ທ່ານ ອານຸວັດ ສະຫງວນຊັບພະຍາກອນ ຕາງໜ້າຂາຮຸ້ນຕ່າງປະເທດ ແລະ ແຂກຮັບເຊີນມີ ທ່ານ ວັນຄໍາ ວໍລະວົງ ຜູ້ອໍານວຍການໃຫຍ່ ຕະຫຼາດຫຼັກຊັບລາວ, ທ່ານ ສົມປະສົງ ພົມມະສານ ຕາງໜ້າສໍານັກງານຄະນະກໍາມະການຄຸ້ມຄອງຫຼັກຊັບ.
ພ້ອມດ້ວຍຜູ້ຕາງໜ້າ 3 ບໍລິສັດທີ່ໃຫ້ກຽດລົງນາມເຊັນສັນຍາຮ່ວມກັນໃນຄັ້ງນີ້ຄື:
1) ທ່ານ ຖາວອນ ສົມສະກຸນ ຜູ້ອໍານວຍການໃຫຍ່ ບໍລິສັດລັດ ວິສາຫະກິດ ລາວ ໂທລະຄົມມະນາຄົມ
2) ທ່ານ ລິນ ລີ ຜູ້ອໍານວຍການໃຫຍ່ ບໍລິສັດຫຼັກຊັບ ລາວ-ຈີນ ຈໍາກັດ
3) ທ່ານ ນາງ ສິລິໂສພາ ບຸດດາຄໍາ ຜູ້ອໍານວຍການໃຫຍ່ ບໍລິສັດ ລາວລໍ້ ແອນ ຄອນເຊົາແທນຊີ ກຣຸບ ຈໍາກັດ
ນອກຈາກນີ້ເຂົ້າຮ່ວມໃນພິທີຍັງມີ ຄະນະຜູ້ບໍລິຫານ ທັງ 3 ບໍລິສັດ, ຕາງໜ້າ ບໍລິສັດ Pacific, ບໍລິສັດ IV Global ພ້ອມດ້ວຍຜູ້ບໍລິຫານ ແລະ ພະນັກງານ ລລທ, ສື່ມວນຊົນກໍ່ໄດ້ໃຫ້ກຽດເຂົ້າຮ່ວມເກັບກໍາຂ່າວໃນຄັ້ງນີ້ດ້ວຍ.
ຈຸດປະສົງຂອງການລົງນາມເຊັນສັນຍາຂອງ 3 ບໍລິສັດໃນຄັ້ງນີ້ຄື:
ເພື່ອລົງນາມໃນສັນຍາສອງສະບັບຄື: ສັນຍາວ່າດ້ວຍການແຕ່ງຕັ້ງທີ່ປຶກສາທາງດ້ານການເງິນ ແລະ ສັນຍາວ່າດ້ວຍ ການແຕ່ງຕັ້ງທີ່ປຶກສາທາງດ້ານກົດໝາຍ ລະຫວ່າງ ບໍລິສັດລັດ ວິສາຫະກິດ ລາວ ໂທລະຄົມມະນາຄົມ ກັບ ບໍລິສັດຫຼັກຊັບ ລາວ-ຈີນ ຈໍາກັດ(ທີ່ປຶກສາດ້ານການເງິນ) ແລະ ບໍລິສັດ ລາວລໍ້ ແອນ ຄອນເຊົາແທນຊີ ກຣຸບ ຈໍາກັດ(ທີ່ປຶກສາດ້ານກົດໝາຍ) ເພື່ອແນໃສ່ຫັນ ບໍລິສັດລັດ ວິສາຫະກິດ ລາວ ໂທລະຄົມມະນາຄົມ ເປັນບໍລິສັດມະຫາຊົນ ແລະ ຈົດທະບຽນເຂົ້າໃນຕະຫຼາດຫຼັກຊັບລາວ ເພື່ອລະດົມທຶນມາຂະຫຍາຍ ແລະ ພັດທະນາດ້ານພື້ນຖານໂຄງລ່າງຂອງ ລາວ ໂທລະຄົມ ໃຫ້ມີຄວາມທັນສະໄໝ ແລະ ເຕີບໃຫຍ່ຂະຫຍາຍຕົວຢ່າງຕໍ່ເນື່ອງ, ສາມາດຮອງຮັບ ແລະ ຕອບສະໜອງຄວາມຮຽກຮ້ອງຕ້ອງການຂອງການຂະຫຍາຍຕົວທາງດ້ານເສດຖະກິດ-ສັງຄົມທີ່ນັບມື້ນັບສູງຂຶ້ນ,ທັງເອື້ອອໍານວຍຄວາມສະດວກໃຫ້ແກ່ການຊົມໃຊ້ຂອງປະຊາຊົນ ກໍຄືນິຕິບຸກຄົນໃນ ສປປ ລາວ ໃຫ້ທົ່ວເຖິງ ແລະ ດີຂຶ້ນເທື່ອລະກ້າວ ສາມາດເຊື່ອມຈອດ ກັບບັນດາປະເທດໃກ້ຄຽງ, ທັງໝົດນີ້ກໍ່ເພື່ອແນໃສ່ ຮັບປະກັນໃຫ້ບັນລຸເປົ້າໝາຍທີ່ວ່າ: Laos Digital Life.
ພິທີເຊັນສັນຍາໃນຄັ້ງນີ້ຈະເປັນການກະກຽມຄວາມພ້ອມດ້ານຕ່າງໆໃຫ້ ລາວ ໂທລະຄົມ ໃນການເປັນບໍລິສັດມະຫາຊົນ ແລະ ຈົດທະບຽນໃນຕະຫຼາດຫຼັກຊັບລາວແລ້ວ ລາວ ໂທລະຄົມ ຈະສ້າງໂອກາດ ແລະ ເງື່ອນໄຂທີ່ຫຼາກຫຼາຍໃຫ້ນັກລົງທຶນທັງພາຍໃນ ແລະ ຕ່າງປະເທດ ສາມາດຮ່ວມລົງທຶນຊື້-ຂາຍຮຸ້ນ ຂອງ ລາວ ໂທລະຄົມ ໃນຕະຫຼາດຫຼັກຊັບໄດ້ຢ່າງສະດວກສະບາຍ.